19. ΒΑΣΙΛΙΚΟΝ ΔΙΑΤΑΓΜΑ της 9/16 Φεβρ. 1951 Περί επεκτάσεως εις την Δωδεκάνησον των ισχυουσών διατάξεων περί στεγάσεως δημοσίων υπηρεσιών και περί προμηθείας ειδών δια την λειτουργίαν αυτών. Έχοντες υπ’ όψιν το άρθρ. 1 του υπ’ αριθ. 655/1948 Ν.Δ/τος «περί του τρόπου εισαγωγής εις την Δωδεκάνησον φορολογικών κλπ. νόμων αρμοδιότητος του Υπουργείου Οικονομικών κλπ.» ως και την υπ’ αριθ. 587 της 18 Οκτ. 1950 γνώμην του Συμβουλίου Επικρατείας, προτάσει του Προέδρου της Κυβερνήσεως και των Υπουργών επί της Δικαιοσύνης και επί των Οικονομικών, απεφασίσαμεν και διατάσσομεν: Άρθρον μόνον.-Από της δημοσιεύσεως του παρόντος Δ/τος εις την Εφημερίδα της Κυβερνήσεως επεκτείνεται και εις την περιφέρειαν της Δωδεκανήσου η ισχύουσα Νομοθεσία περί στεγάσεως δημοσίων υπηρεσιών ως και η περί προμηθείας ειδών δια την λειτουργίαν αυτών. Εις τον αυτόν επί των Οικονομικών Υπουργών ανατίθεμεν την δημοσίευσιν και εκτέλεσιν του παρόντος Δ/τος. 